**Αποφάσεις του ΔΣ του ΔΣΑ της 19.10.2020**

Κατά τη συνεδρίαση της 19.10.2020 το ΔΣ του ΔΣΑ, κατόπιν διαλογικής συζήτησης έλαβε τις κάτωθι αποφάσεις:

**Ι. Σχέδιο Νόμου για τη Ρύθμιση οφειλών και παροχή δεύτερης ευκαιρίας**

Το ΔΣ του ΔΣΑ διατύπωσε σοβαρές αντιρρήσεις επί του υπό ψήφιση νομοσχεδίου του Υπουργείου Οικονομικών «Ρύθμιση οφειλών και παροχής δεύτερης ευκαιρίας» που εντοπίζονται στα εξής, ιδίως, ζητήματα:

1. Το σχέδιο νόμου, παρά τις σχετικές εκκλήσεις μας, κατατέθηκε στη Βουλή χωρίς να έχει προηγηθεί ουσιαστικός θεσμικός διάλογος με τους κοινωνικούς φορείς, και χωρίς να συγκροτηθεί Νομοπαρασκευαστική Επιτροπή με τη συμμετοχή του δικηγορικού σώματος.
2. Το νομοσχέδιο έχει ως αποτέλεσμα την ουσιαστική απίσχναση και αποφλοίωση της προστασίας πρώτης κατοικίας, σε σχέση με το προϋφιστάμενο καθεστώς του ν. 3869/2010 (νόμος Κατσέλη) και σε συνέχεια της κάμψης της προστασίας που επήλθε με τον ν. 4605/19. Είναι χαρακτηριστικό ότι τα εισοδηματικά και περιουσιακά κριτήρια που τίθενται για το χαρακτηρισμό οφειλετών ως ευάλωτων, αφήνουν εκτός προστασίας μεγάλη μερίδα αυτών.
3. Προβληματική είναι η νομική φύση (ιδιωτικού δικαίου) του Φορέα Απόκτησης και Επαναμίσθωσης ακινήτων, ενώ μείζον ζήτημα έλλειψης προστασίας τίθεται για το διάστημα μέχρι τη λειτουργία του νέου φορέα.
4. Το γεγονός ότι ο οφειλέτης θα πρέπει να καταβάλλει τόσο τα μισθώματα για 12 έτη όσο και τίμημα επαναγοράς, για να ανακτήσει την κυριότητα της κατοικίας του, από τον άνω Φορέα καθιστά ιδιαιτέρως δυσχερή την κατάσταση για τον ευάλωτο οφειλέτη και σε άνιση θέση με όλες τις λοιπές περιπτώσεις του back-leasing του κοινού δικαίου.
5. Δεν λαμβάνεται πρόνοια ώστε να εξισορροπηθούν τα αντιτιθέμενα συμφέροντα πιστωτών και πτωχού στη διαδικασία της πτώχευσης, καθώς επιφυλάσσεται υπέρ των πιστωτών απόλυτο δικαίωμα επιλογής του διαχειριστή αφερεγγυότητας (συνδίκου πτώχευσης).
6. Θίγεται το δικαίωμα δικαστικής προστασίας των μερών που συμμετέχουν στην πτωχευτική διαδικασία καθώς οι εκδιδόμενες δικαστικές αποφάσεις είναι ανέκκλητες.
7. Προσβάλλεται δυσανάλογα το δικαίωμα ιδιοκτησίας, καθώς σε περίπτωση άγονου πλειστηριασμού η περιουσία του πτωχού περιέρχεται στο Δημόσιο.

Ο ΔΣΑ, μεταξύ άλλων, κατέτεινε τις κάτωθι προτάσεις και παρατηρήσεις όπως αποτυπώνονται στο επισυναπτόμενο κείμενο.

Υπέρ των ανωτέρω προτάσεων ψήφισαν οι κάτωθι : Ο Πρόεδρος Δ. Βερβεσός, ο Αντιπρόεδρος Θ. Σοφός, ο Αντιπρόεδρος Ευσ. Αναλυτής, ο Γεν. Γραμματέας Μ. Καλαντζόπουλος, η Σύμβουλος-Ταμίας Μ. Γούναρη-Χατζησαράντου και οι Σύμβουλοι Δ. Αναστασόπουλος, Ι. Δεληγεώργης, Σ. Διαμαντόπουλος, Α. Κατοπώδη, Γ. Κλεφτοδήμος, Χ. Μαρινάκη, Β. Μπατής, Ελ. Ράντος, Κ. Ρίζος και Ζ. Σταυρόπουλος.

Κατά των ανωτέρω προτάσεων ψήφισαν οι Σύμβουλοι Αθ. Καμπαγιάννης και Α. Αντανασιώτης, η θέση του οποίου επισυνάπτεται.

Περαιτέρω, συγκροτήθηκε Ειδική Επιτροπή, αποτελούμενη από τον Αντιπρόεδρο του ΔΣΑ Θεμιστοκλή Σοφό και τους Συμβούλους Φώτιο Κωτσή και Νικόλαο Κουτκιά αλλά και τους συναδέλφους Ιωάννα Καλαντζάκου (τ. Αντιπρόεδρος ΔΣΑ), Δημήτριο Λυρίτση, Νικόλαο Μπούρμπο και Σεραφείμ Σωτηριάδη, η οποία εξουσιοδοτήθηκε από το ΔΣ του ΔΣΑ να μεταφέρει τις θέσεις του σώματος, οι οποίες θα τεθούν υπ’ όψιν του Υπουργείου αλλά και των κομμάτων τα Αντιπολίτευσης στη Βουλή και θα δημοσιευθούν στην ιστοσελίδα του Συλλόγου.

**ΙΙα. Εξελίξεις στο Πρωτοδικείο Αθηνών**

Πραγματοποιήθηκε σήμερα 19.10.2020 συνάντηση αντιπροσωπείας του ΔΣ του ΔΣΑ, αποτελούμενης από τον Πρόεδρο του ΔΣΑ Δημήτριο Βερβεσό και τον Αντιπρόεδρο Ευστάθιο Αναλυτή με την Προϊσταμένη του Τριμελούς Συμβουλίου Διεύθυνσης του Πρωτοδικείου Αθηνών, Πρόεδρο Πρωτοδικών Σοφία Φούρλαρη, παρουσία του Προϊσταμένου της Γραμματείας Ιωάννη Δήμου, με αντικείμενο την εξεύρεση λύσεων επί των υφισταμένων σοβαρών προβλημάτων δυσλειτουργίας του Πρωτοδικείου.

Από την πλευρά του Πρωτοδικείου επισημάνθηκε ότι μειώνονται οι εκκρεμότητες στις ηλεκτρονικές αποστολές δικαστικών αποφάσεων της τακτικής διαδικασίας, καθώς σε περίπου 10.100 αιτήματα η γραμματεία έχει ήδη ανταποκριθεί σε 9.700, ενώ σε ό,τι αφορά στα πιστοποιητικά πλέον έχουν μειωθεί οι καθυστερήσεις στα πιστοποιητικά εταιρειών, σωματείων και τελεσιδικίας αμετακλήτου. Παρά ταύτα, πρόβλημα εξακολουθεί να υφίσταται στα πιστοποιητικά διαθηκών, όπως και η Διοίκηση του Δικαστηρίου δέχθηκε.

Η προϊσταμένη του Τριμελούς Συμβουλίου Διεύθυνσης του Πρωτοδικείου ενημέρωσε την αντιπροσωπεία του ΔΣΑ ότι προς αποφυγή συγχρωτισμού οι συναινετικές προσημειώσεις πρόκειται άμεσα να μεταφερθούν από το κτ. 4 στον β΄ όροφο του κτιρίου 7 (Αρχείο παλαιάς τακτικής), παράλληλα δε ενημερωθήκαμε ότι, προωθείται η ηλεκτρονική κατάθεση για τις ανακοπές, η οποία θα καταστεί εφικτή όταν ολοκληρωθεί η διασύνδεση του πληροφοριακού συστήματος του Πρωτοδικείου με τις διαταγές πληρωμής. Επίσης ενώ έχει ήδη ανακληθεί η απόφαση για την μη λειτουργία του Γενικού Αρχείου του Πρωτοδικείου κάθε Τρίτη εμμένει στην απόφασή της να παραμένει κλειστή η άνω νευραλγική Υπηρεσία κάθε Πέμπτη, παρά την προσφορά του ΔΣΑ να συνδράμει με δικούς του συνεργάτες την υποστηρικτική λειτουργία του Αρχείου.

Η αντιπροσωπεία του ΔΣ του ΔΣΑ τόνισε επίσης ότι άλυτο παραμένει ακόμα το ζήτημα της καθυστέρησης του οίκοθεν επαναπροσδιορισμού των ματαιωθεισών - λόγω covid – υποθέσεων είναι απαράδεκτη και θίγει το δικαίωμα του πολίτη για έγκαιρη και αποτελεσματική δικαστική προστασία. Η κατάσταση αυτή είναι μη ανεκτή από το δικηγορικό σώμα και συνεπώς επιβάλλεται να ολοκληρωθεί άμεσα, και οπωσδήποτε εντός του τρέχοντος μηνός, ο οίκοθεν προσδιορισμός όλων των ματαιωθεισών υποθέσεων.

Επιπλέον επιβάλλεται να «ανοίξει» νέο πινάκιο στις υποθέσεις εφέσεων κατά αποφάσεων Ειρηνοδικείου, καθώς ο προσδιορισμός πλέον γίνεται για το 2023 (με τον κίνδυνο σύντομα να προσδιορίζονται ακόμη απώτερες δικάσιμοι) με αποτέλεσμα να αναιρείται στην πράξη το δικαίωμα ταχείας δικαστικής προστασίας των πολιτών.

Τέλος, επισημάνθηκε η ανάγκη να επιτρέπεται, με τη συνδρομή υπαλλήλου security, η είσοδος μόνο σε Δικηγόρους με την επίδειξη Δικηγορικής Ταυτότητας στην κάτω πύλη του Πρωτοδικείου κατά τις ώρες αιχμής, ήτοι 8:30 έως 9:30 π.μ.

Το ΔΣ του ΔΣΑ ζητεί την άμεση υλοποίηση των άνω αιτημάτων που έχουν κομβική σημασία για το δικηγορικό σώμα και την ορθή λειτουργία της Δικαιοσύνης.

**ΙΙβ. Προσφυγή του ΔΣΑ στην Ολομέλεια του Πρωτοδικείου Αθηνών σχετικά με το ζήτημα της μη εξυπηρέτησης δικηγόρων και πολιτών με φυσική παρουσία στο Γενικό Αρχείο του Πρωτοδικείου κάθε Πέμπτη.**

Μετά την εμμονή της Διοίκησης του Πρωτοδικείου Αθηνών, να μη δεχθεί το αίτημα του δικηγορικού σώματος για πλήρη και ακώλυτη πρόσβαση δικηγόρων και πολιτών όλες τις εργάσιμες ημέρες στο Γενικό Αρχείο του δικαστηρίου και την επιμονή στην μη εξυπηρέτησή τους κάθε Πέμπτη, το ΔΣ του ΔΣΑ, έκανε δεκτή την εισήγηση του Αντιπροέδρου Ευστάθιου Αναλυτή και του Γενικού Γραμματέα Μιχάλη Καλαντζόπουλου να προσφύγει ο ΔΣΑ κατά της άνω απόφασης ενώπιον της Ολομέλειας του Δικαστηρίου σύμφωνα με την προβλεπόμενη διαδικασία του Κώδικα Οργανισμού Δικαστηρίων και να ζητήσει την ακύρωσή της.

Υπέρ της ανωτέρω προσφυγής ψήφισαν οι κάτωθι : Ο Πρόεδρος Δ. Βερβεσός, ο Αντιπρόεδρος Θ. Σοφός, ο Αντιπρόεδρος Ευσ. Αναλυτής, ο Γεν. Γραμματέας Μ. Καλαντζόπουλος, η Σύμβουλος-Ταμίας Μ. Γούναρη-Χατζησαράντου και οι Σύμβουλοι Ι. Δεληγεώργης, Χ. Κακλαμάνης, Ι. Κάπος, Α. Κατοπώδη, Γ. Κλεφτοδήμος, Α. Κουτσόλαμπρος, Φ. Κωτσής, Χ. Μαρινάκη, Β. Μπατής, Ελ. Ράντος, Κ. Ρίζος.

Κατά ψήφισε ο Σύμβουλος Α. Αντανασιώτης, η θέση του οποίου επισυνάπτεται.

**IΙΙ. Εξελίξεις στο Εφετείο Αθηνών**

Αντιπροσωπεία του ΔΣ του ΔΣΑ αποτελούμενη από τον Αντιπρόεδρο Θεμιστοκλή Σοφό και τους Συμβούλους Δημήτριο Αναστασόπουλο, Χρήστο Κακλαμάνη, Γεώργιο Κλεφτοδήμο και Μεθόδιο Ματαλιωτάκη συναντήθηκε με την Προϊσταμένη του Τριμελούς Συμβουλίου Διεύθυνσης του Εφετείου Αθηνών, Τριανταφυλλιά Δρακοπούλου με αντικείμενο την εξεύρεση λύσεων στα προβλήματα λειτουργίας των πολιτικών και ποινικών τμημάτων του Εφετείου.

Κατά τη συνάντηση συμφωνήθηκε, προς αποφυγή συνωστισμού, ο χωρισμός του εκθέματος των ποινικών υποθέσεων, κατά το ήμισυ πριν και μετά τις 11.30, και η χωριστή εκφώνηση των πολιτικών υποθέσεων αρμοδιότητας Πολυμελούς στις 11.00 και Μονομελούς στις 12.00 μ.μ. και η εκφώνηση των υποθέσεων εκ του εκθέματος του Μονομελούς ανά 5 από τον προεδρεύοντα της σύνθεσης.

Για τον περαιτέρω διαχωρισμό του πινακίου των πολιτικών υποθέσεων θα ακολουθήσει νέα συνάντηση της αντιπροσωπείας του ΔΣΑ με τη Διοίκηση του Δικαστηρίου.

Τέλος, αποφασίστηκε να προωθηθεί στο Υπουργείο Προστασίας του Πολίτη το αίτημα περί λήψης κατάλληλων αστυνομικών μέτρων προστασίας από τον COVID-19 ώστε να εισέρχονται στις δικαστικές αίθουσες μόνο πρόσωπα που έχουν σχέση με τις δικαζόμενες υποθέσεις και να μη κυκλοφορούν στους χώρους του Εφετείου πρόσωπα χωρίς μάσκα.

**ΙV. Λήψη προσφορών για χορήγηση απομακρυσμένων ψηφιακών υπογραφών για τα μέλη του ΔΣΑ**

Το ΔΣ του ΔΣΑ έκανε δεκτή την εισήγηση του Συμβούλου Δημητρίου Αναστασόπουλου και της συναδέλφου Κατερίνας Τσιώνα να δημοσιεύσει ο ΔΣΑ πρόσκληση στις ενδιαφερόμενες εταιρείες και επιτηδευματίες του χώρου που χορηγούν **απομακρυσμένες ηλεκτρονικές υπογραφές**, προκειμένου να υποβάλουν οικονομική προσφορά για τη χορήγηση απομακρυσμένης ηλεκτρονικής υπογραφής για όσα μέλη του ΔΣΑ επιθυμούν να λάβουν τριετούς διάρκειας συνδρομή και τεχνική υποστήριξη.

Η ψηφιακή υπογραφή πρέπει **να είναι συμβατή με τα προγράμματα ηλεκτρονικής κατάθεσης δικογράφων** (solon.gov.gr, adjustice) και να πληροί τους όρους και τους κανόνες της εθνικής και ευρωπαϊκής νομοθεσίας, σύμφωνα με το άρθρο 3 παρ. 1 του π.δ. 150/2001 και τα άρθρα 25 έως 27 του Κανονισμού (ΕΕ) 910/2014.

**V. Έμμισθοι δικηγόροι ΕΟΠΥΥ**

Μετά την αιφνιδιαστική κατάθεση τροπολογίας από το Υπουργείο Υγείας , με την οποία καταργείται η θέση Προϊσταμένου Νομικής Υπηρεσίας του ΕΟΠΥΥ με την υπαγωγή της Ν.Υ. στο ΝΣΚ και καταργούνται οι εξωτερικοί συνεργάτες δικηγόροι που σήμερα ασχολούνται με τις υποθέσεις του ΕΟΠΥΥ, ο ΔΣΑ έκανε παρέμβαση στον Υπουργό, ο οποίος δεσμεύτηκε, κατ’ αποδοχή του σχετικού αιτήματος του ΔΣΑ, αφ’ ενός να διατηρήσει τις θέσεις εξωτερικών συνεργατών και αφ’ ετέρου να ορίζει Προϊστάμενο νομικής υπηρεσίας, δικηγόρο επί παγία αντιμισθία, ο οποίος θα αναφέρεται απευθείας στη διοίκηση του ΕΟΠΥΥ.

Κατόπιν αυτού, ο ΔΣΑ απέστειλε προτεινόμενες νομοτεχνικές βελτιώσεις στο Υπουργείο Υγείας, για την σημερινή συζήτηση του σχεδίου νόμου στη Βουλή.

Σε περίπτωση που δεν γίνουν τελικώς αποδεκτές οι προτάσεις του δικηγορικού σώματος, το ΔΣ του ΔΣΑ επιφυλάχθηκε την πραγματοποίηση κινητοποιήσεων, τις οποίες θα εξειδικεύσει με νεότερη απόφασή του.

**VI. Κράτηση 14χρονου μαθητή**

Το ΔΣ του ΔΣΑ ζητεί την άμεση και πλήρη διερεύνηση της υπόθεσης της κράτησης του 14χρονου μαθητή, ώστε να διαπιστωθεί εάν τηρήθηκαν από τις αρμόδιες αρχές οι προβλεπόμενες διατάξεις και συνταγματικές εγγυήσεις ως προς τις προϋποθέσεις και συνθήκες της κράτησής του.